Predkladacia správa
Ministerstvo dopravy a výstavby Slovenskej republiky vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 582/2006 Z. z. o bezpečnostných požiadavkách na osobné lode v znení neskorších predpisov (ďalej len „návrh nariadenia vlády“) na základe úlohy B.13. z uznesenia vlády SR č. 111/2018. 
Predkladaný návrh nariadenia vlády má za cieľ harmonizovať vnútroštátne právo s právom Európskej únie v oblasti bezpečnostných požiadaviek na osobné lode transpozíciou smernice Európskeho parlamentu a Rady (EÚ) 2017/2108 z 15. novembra 2017, ktorou sa mení smernica 2009/45/ES o bezpečnostných pravidlách a normách pre osobné lode (ďalej len „smernica“) najneskôr do 21. decembra 2019. 
Účelom smernice je zachovanie vysokej úrovne bezpečnosti námorných lodí a plavidiel stanovenej v spoločných bezpečnostných normách, zjednodušenie vymedzenia morských oblastí a súčasne vymedzenie určitých typov námorných lodí a plavidiel, na ktoré sa smernica neuplatňuje. Smernica upravuje aj oblasť týkajúcu sa nových trendov a materiálov používaných pri stavbe námorných lodí a plavidiel a zabraňuje nejednotnému uplatňovaniu rôznych výkladov tzv. rovnocenného materiálu. Pojem „hostiteľský štát“, ktorý sa zaviedol v smernici Rady 1999/35/ES z 29. apríla 1999 o systéme povinných kontrol pre bezpečnú prevádzku prevozných lodí ro-ro a osobných vysokorýchlostných plavidiel v pravidelnej preprave s cieľom uľahčiť spoluprácu s tretími krajinami pred rozšírením EÚ v roku 2004 sa touto smernicou nahrádza pojmom „prístavný štát“ z dôvodu jeho neaktuálnosti. Účelom smernice je taktiež zabránenie negatívnych dôsledkov platných ustanovení na prestavané nákladné lode, ktoré nemôžu byť považované za nové osobné lode. Z uvedeného dôvodu sa nové ustanovenia uplatňujú nielen na existujúce osobné lode, ale na všetky lode.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, informatizáciu spoločnosti, ani vplyvy na služby verejnej správy pre občana.
Nakoľko predkladateľ neidentifikoval žiadne vplyvy návrhu nariadenia vlády Slovenskej republiky, nebol v súlade s bodom 7.1. Jednotnej metodiky na posudzovanie vybraných vplyvov predmetom predbežného pripomienkového konania.
Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania, ktorého výsledky sú uvedené v samostatnej prílohe.

Navrhuje sa dátum účinnosti 21. decembra 2019 v súlade s čl. 2 ods. 1 smernice.